Palm Beach
Palm Beach ta un luga y un playa den region di Noord na Aruba. Na Palm Beach ta encontra e zona turistico mas grandi di e isla banda di un zona residencial. Segun censo di 2010 Palm Beach, Bubali y Malmok hunto ta conta 5105 habitante.

Historia 
E nomber "Palm Beach" ta deriva di e plantashi di coco di capitan R.J. Beaujon, kende a tuma esaki di Palm Beach, Florida. Como e plantashi tabata riba tereno publico e erfpacht a keda cancela na 1958 na fabor di desaroyo hotelero. 

Na Palm Beach tin varios hotel grandi estableci na e costa; e zona di hotel aki ta conoci como e "high-rise area", pa e hecho cu mayoria di e hotelnan ta acomoda den edificio halto segun normanan di Aruba. En frente di e hotelnan a construi un cantidad di centro di compra y entretenimento e ultimo añanan. Banda di e "highrise area" tin un "lowrise area", cu ta na Eagle Beach.

Mira tambe 
 Lista di luga na Aruba

Luga na Aruba